钦定古今图书集成/历象汇编/乾象典/第071卷 > 《云赋》明·朱同
## 钦定古今图书集成/历象汇编/乾象典/第071卷 > 《云赋》明·朱同

客有指白云而问于主人者曰：“山泽之隈，沧海之湫，
滃然而升，气虚以浮，不足而行，委蛇而风，与水为偕。
匪蛟匪龙，油然而兴。伊谁蒸之，沛然而雨。伊谁注之，
御空而游。谁其负之，卷海而翻。谁其怒之，八表同昏。
谁其屯之，一色晴昊。又谁埽之，乘风而驰。姬满之八
骏不能追也，凝然而止；刘秀之六军不能拟也，填山
隘谷，风雨凄凄。当是时也，大块一气，不知端倪，恍然
霁止，干呈坤露。于斯时也，凤翥鸾翔，奇峰罗布。映日
而霞，孰染其丹？凝寒而霰，孰结其丸？变化俄顷，不知
其端。若是者，悬河之口，长虹之笔，不得而殚也。子盍
为我言之。”主人笑而应之曰：“子独不见夫水乎？一泓
之少，一勺之多，澄之为镜，挠之为波”，渴者思饮，垢者
思涤；渊之而清，激之而白，是岂足以尽夫水之迹哉？
迨夫天池之茫洋，北溟之浩荡，浸日月而不以为深，
载山岳而不以为广；鶤鹏之所不至，而舟楫之所不
向；百川注之而不溢，尾闾泄之而不竭，飓风振之而
不摇，太阳沸之而不热，是以穷天地、亘万古，而不能
磨灭者也。而云“实祖之。子又不见夫风乎？薰然南来，
百卉斯茂；凄其西至，悉斯以皱。大王斯民，有雌有雄，
觱发和畅，有春有冬。若是者，岂足以尽夫风哉！尔乃
细入无内，大充无垠，吸之而寒，嘘之而温，蓬然而起，
驰乎八极，寂然而止，不见其迹。御寇之所御，大鹏之
所抟；泠然而往，倏然而还。是其浩然而充乎两间者
也，而云实乘之。”且夫太阳之精，其亘千里，纬天而行，
周而成岁。一北一南，一寒一暑，岁月日时，由兹以起。
万物之生成，二气之降升，咸由于是。尔乃入昧谷，沦
幽都，载大地于一周，出扶桑之东隅，蒸水气而上征，
浮沆瀣于太虚。此云之所以出渤澥，起山谷，而升天
衢也。请观夫五岳之巅，四渎之溃，水无日“而不降，云
无旦而不兴。恍惚变化，纠错纷纭，果孰宰而孰君之
耶？其有济于人也，则为祥为庆，时雨甘霖；其有害于
人也，则为痴为瘴，曰灾曰淫，而云亦何尝容心哉？”言
未既，客矍然而起，长跪而谢曰：“往者徒睹其形，未究
其理。子发吾蒙，至矣尽矣。”主人曰：“未也，请为子歌之。”
歌曰：水为父兮风为马，太阳蒸兮九之野。出大壑兮
浮苍天，沛然而降兮油然而升，去不知所归兮来不
知所为，倏而合兮忽而离，乘吾车兮高翔，驾白螭兮
骖凤凰。丰隆先驱兮应龙驭，与尔游兮帝之乡。